Dié inheemse blom het ’n stylvolle bekoring van sy eie. Varkore kom feitlik oral in Suid-Afrika voor en is ’n algemene gesig in die Wesen Oos-Kaap, KwaZulu-Natal, Mpumalanga en die Noordwes-provinsie.
Die plante blom op hul mooiste van Augustus tot Januarie. Plant jou varkore naby ’n waterfokuspunt in die tuin in ryk, goedgedreineerde grond as jy wil hê dit moet op hul beste lyk. Dis maklik om varkore aan die groei te kry. En om dit te vermeerder is ook kinderspeletjies. Verdeel die risoom wanneer die plant rustend is en plant dit weer sowat 5 cm diep. In die groeiseisoen kan jy die plant met ’n graaf verdeel. Dit groei ook van saad – saai dit in die lente.
Varkore is uitstekende snyblomme wat lank in water hou. Onthou net dat dit ’n beskermde blom is en jy mag dit nie sommer net langs die pad of in die veld pluk nie. En as dit op ’n plaas groei, kry eers toestemming by die eienaar voor jy van die blomme pluk.
Die groot (gewoonlik wit) kelk wat ons die vark-“blom” noem, is eintlik ’n skutblaar rondom die goudgeel bloeikolf wat die eintlike blomme (manlikes bo en vroulikes onder) dra.